ཞབས་དྲུང་ལྷ་པའི་མཆིད་ལན་གཉིས་པ། འཆི་མེད་དཔལ་གྱི་གྲོང་ཁྱེར་སྐབས་གསུམ་པ། །རི་དབང་རྩེ་ནས་ལྷུང་ལྟ་ག་ལ་ཞིག །གཟུགས་བརྙན་གཉིས་པར་
འཆར་བཟོད་ལེགས་བྱས་ཀྱི། །དཔུང་པས་ཐོབ་པའི་ལྷ་དབང་ཁྱོད་གཅིག་རྒྱལ། །
ལྷ་གཟིགས་སུ་གསོལ། འདི་ལྟར་བརྟན་གཡོའི་ཆོས་ནི་སྒྱུ་མ་མཁན་གྱི་བྱེད་ལས་
དང་མཚུངས་པའི་སྐྱེད་མོའི་ཚལ་ནའང་། འཆི་བ་སྤངས་པའི་ཆུ་སྐྱེས་གཞོན་ནུ་དཔྱིད་
ཀྱི་ཕོ་ཉའི་ལང་ཚོ་དང་འགྲོགས་པའི་ཕྲིན་ལས་ཀྱི་བྱེད་པ་ཆབ་མི་འཚལ་བ་ནས།
འཆིད་ཀྱི་བཞིན་བཟང་རི་མོ་མཁན་གྱི་གཟུགས་བརྙན་དུ་འཕོས་པའི་གཏམ་
གྱི་བརྗོད་པས་ཡིད་ལ་སིམ་པའི་ངོ་མཚར་ཅི་ཡང་བྱིན་པ་ལགས། འདིར་གནས་འུ་
བུ་ཅག་ཀྱང་འཚོ་བའི་འདུ་བྱེད་ཉམས་བརྟས་ཤིང་། འཆི་མེད་གྲུབ་པའི་རི་ངོགས་ནས་
དམ་པ་ཆོས་ཀྱི་རྔ་ཆེན་བརྡུང་བའི་སླད་དུ་བགྲོད་པའི་གོམ་སྟོབས་ལྷོད་པོར་བསྒྱུར་
བའི་མཆིད་གསལ་གཞོན་ནུའི་ལྕགས་ཀྱུས་བཏབ་པ་གང་། རི་ཁ་བ་ཅན་ན་ཐེག་པའི་
རྒྱལ་པོའི་ཆོས་ཀྱི་སྒྲ་དབྱངས་གནྡྷརྦྷའི་རྒྱུད་མངས་ཀྱི་དབྱངས་སུ་འཆོར་བ་ལ། དུས་
གསུམ་གྱི་བློ་མཆོག་རྣམས་ཀྱིས་ཀྱང་ཕྲག་པར་ལྕི་བའི་གླེགས་བམ་དང་།
རལ་གྲིའི་འཁྲི་ཤིང་འདར་བ་ནུས་པ་རྒྱལ་བ་གཉིས་པ་ཀུན་མཁྱེན་ངག་གི་དབང་
པོའི་གསུང་རབ་ལས། རྣམ་གསུམ་ཤིང་རྟ་ཆ་ལག མཛོད་བདུན་དགོངས་འགྲེལ་
དང་བཅས་པའི་ཆོས་ཀྱི་འཁོར་ལོས་གཉུག་མའི་ཁང་བུར་བསྟི་བ་ལ་རེ་ཞིག་བཤོལ་
བཏབ་བོ། །རྒྱུ་གང་ལས་མིའི་དབང་པོའི་མཆིད་ཀྱི་ཞུ་ལེན་སྐབས་དེ་དང་དེ་དག་ཏུ་
དབུལ་བ་རྔོ་ཐོགས་པར་མ་གྱུར་མོད། འདི་ལྟར་རྒྱལ་རིགས་དྲ་མ་ཆེན་པོ་དག་ནི་
རིགས་པ་དང་མ་ཡིན་པའི་གནས་ལ་ལེགས་པར་རྟོག་ཅིང་། བློ་གྲོས་ཀྱི་དཀྱིལ་ཁོ་
ལག་ཡངས་པས་གཤུང་བའི་གནས་སྐབས་ལྟ་ག་ལ་ཞིག ལྷ་ད་དུང་དགོངས་ཤིག
འདི་ན་བཤུལ་རིང་གི་མགྲོན་པོ་རྩ་ཅན་གྱད་ཀྱི་ཡུལ་དང་ཉེ་བ་ལྷོ་འབྲུག་གི་ཕྱོགས་
ནས་ལྷགས་པ་དང་། དངོས་ཅག་གི་གམ་དུ་རང་བཞིན་རྫོགས་པ་ཆེན་པོའི་ཟབ་པ་
དང་རྒྱ་ཆེ་བའི་འབྲས་བུ་དོན་དུ་གཉེར་པ་དག་མཆིས་བའི་རེ་བའི་ཤིང་རྟ་ངལ་
བསོའི་འབབ་སྟེགས་ལ་བཀོད་ནས་སླར། གནམ་ལོའི་གདོང་པ་ཆུ་ཤེལ་གྱི་དཀྱིལ་
འཁོར་ལྟར་གསར་དུ་རྔོམ་པ་ཆོ་འཕྲུལ་ཆེན་པོའི་དགའ་བ་གཉིས་པའི་ཉིན ལྷ་གཅིག་
མཁས་པའི་དབང་པོའི་རྒྱལ་ཁབ་དམ་པར་དྲན་པའི་འདུ་བྱེད་མངོན་དུ་ཕྱོགས་ནས་
འདེགས་པའི་དམ་བཅའ་ཡིད་ཀྱི་ཆོ་གར་བཀོད་པ་ལགས་ན། དེ་ཉིད་ཀྱི་སྔ་མར་
ཤུགས་ལྡན་གྱི་བཞོན་པ་ལྔ་དང་བཅས་པའི་མངག་གཞུག་པ་ཁོ་བོའི་གམ་དུ་འཁོད་
པའི་སྐབས་དབྱེ་བར་མཛོད་ཅིག་དང་། ལྷ་སྲས་དམ་པའི་ཞལ་སྐྱིན་ཟླ་བ་འབུམ་གྱི་
དཔལ་ཡོན་དང་འགྲོགས་པའི་ངང་ཚུལ་དབང་པོའི་མངོན་སུམ་པར་བལྟ་བ་ལ་
གཅིག་ཏུ་འདུན་པ་ལགས། ཞུ་ཆུང་འདེགས་མཚོན་དང་བཅས་ཚེས་བཟང་པོ་ལ་
ཕུལ་བ་མཆོག་ཏུ་བཀྲ་ཤིས་པར་གྱུར་ཅིག། །།